b'\n_START_ARTICLE_\nGintaras Janu\xc5\xa1evi\xc4\x8dius\n_START_SECTION_\nBiografija\n_START_PARAGRAPH_\nG. Janu\xc5\xa1evi\xc4\x8dius gim\xc4\x97 Maskvoje lietuvi\xc5\xb3 trimitininko Algirdo Janu\xc5\xa1evi\xc4\x8diaus ir totori\xc5\xb3 bei \xc5\xbeyd\xc5\xb3 kilm\xc4\x97s kompozitor\xc4\x97s Nailios Galiamovos \xc5\xa1eimoje. 1987\xc2\xa0m. \xc5\xa1eima persikraust\xc4\x97 gyventi \xc4\xaf Klaip\xc4\x97d\xc4\x85. Groti fortepijonu prad\xc4\x97jo ketveri\xc5\xb3 met\xc5\xb3 Eduardo Balsio men\xc5\xb3 gimnazijoje mokytojos Valentinos Potejenko specialyb\xc4\x97s klas\xc4\x97je. 1993\xc2\xa0m. Algirdui tapus Lietuvos Valstybinio Simfoninio Orkestro trimit\xc5\xb3 grup\xc4\x97s koncertmeisteriu, Janu\xc5\xa1evi\xc4\x8diai persik\xc4\x97l\xc4\x97 \xc4\xaf Vilni\xc5\xb3, kur gyvena iki \xc5\xa1iol. Ten Gintaras tapo Mikalojaus Konstantino \xc4\x8ciurlionio men\xc5\xb3 gimnazijos (dabar M. K. \xc4\x8ciurlionio nacionalin\xc4\x97s men\xc5\xb3 mokyklos) aukl\xc4\x97tiniu. Jo specialyb\xc4\x97s mokytojai\xc2\xa0\xe2\x80\x93 Val\xc4\x97 Kulikauskien\xc4\x97\xc2\xa0\xe2\x80\x93 1992\xe2\x80\x931998\xc2\xa0m. ir Jurgis Bialob\xc5\xbeeskis\xc2\xa0\xe2\x80\x93 1998\xe2\x80\x932003\xc2\xa0m. Baig\xc4\x99s mokykl\xc4\x85 jis metus studijavo Lietuvos Muzikos ir Teatro Akademijoje ir 2004\xc2\xa0m. i\xc5\xa1vyko mokytis ir gyventi \xc4\xaf Hanover\xc4\xaf pas vien\xc4\x85 \xc5\xbeymiausi\xc5\xb3 rus\xc5\xb3 pianist\xc5\xb3, profesori\xc5\xb3 Vladimir\xc4\x85 Krainev\xc4\x85 (\xd0\x92\xd0\xbb\xd0\xb0\xd0\xb4\xd0\xb8\xd0\xbc\xd0\xb8\xd1\x80 \xd0\x92\xd1\x81\xd0\xb5\xd0\xb2\xd0\xbe\xd0\xbb\xd0\xbe\xd0\xb4\xd0\xbe\xd0\xb2\xd0\xb8\xd1\x87 \xd0\x9a\xd1\x80\xd0\xb0\xd0\xb9\xd0\xbd\xd0\xb5\xd0\xb2). Po profesoriaus mirties 2011\xc2\xa0m. Gintaras t\xc4\x99sia studijas vieno i\xc5\xa1kiliausi\xc5\xb3 vokie\xc4\x8di\xc5\xb3 pianisto ir pedagogo, profesoriaus Berndo Giotzk\xc4\x97s (Bernd Goetzke) klas\xc4\x97je.\n_START_SECTION_\nKonkursai\n_START_PARAGRAPH_\nPirmoji konkursin\xc4\x97 s\xc4\x97km\xc4\x97 G. Janu\xc5\xa1evi\xc4\x8di\xc5\xb3 aplank\xc4\x97 16 met\xc5\xb3, kai jis laim\xc4\x97jo respublikinius Balio Dvariono ir Johanno Sebastiano Bacho konkursus. Po to sek\xc4\x97 eil\xc4\x97 kit\xc5\xb3 pergali\xc5\xb3: Grand Prix tarptautiniame Fryderyko Chopino pianist\xc5\xb3 konkurse Estijoje 2002\xc2\xa0m., diplomai Mikalojaus Konstantino \xc4\x8ciurlionio pianist\xc5\xb3 konkurse Vilniuje (2003\xc2\xa0m.) ir Monrealio pianist\xc5\xb3 konkurse Kanadoje (2004\xc2\xa0m.), laim\xc4\x97tos tarptautini\xc5\xb3 Yamaha bei Yehudi Menuhin Life Music Now fond\xc5\xb3 surengt\xc5\xb3 konkurs\xc5\xb3 stipendijos._NEWLINE_2007 metais tarptautiniame M. K. \xc4\x8ciurlionio pianist\xc5\xb3 ir vargoninink\xc5\xb3 konkurse G. Janu\xc5\xa1evi\xc4\x8dius laim\xc4\x97jo tre\xc4\x8di\xc4\x85j\xc4\x85 viet\xc4\x85, o Pranc\xc5\xabzijoje vykusiame pianist\xc5\xb3 konkurse \xe2\x80\x9ePiano Campus\xe2\x80\x9c\xc2\xa0\xe2\x80\x93 bronzos medal\xc4\xaf . 2010\xc2\xa0m. kov\xc4\x85 tarptautiniame Pinerolo pianist\xc5\xb3 konkurse Italijoje jis peln\xc4\x97 sidabr\xc4\x85 bei special\xc5\xb3 priz\xc4\x85 u\xc5\xbe geriausi\xc4\x85 Liudviko van Bethoveno sonatos atlikim\xc4\x85. Po keli\xc5\xb3 m\xc4\x97nesi\xc5\xb3 pianistas taip pat buvo apdovanotas sidabro medaliu tarptautiniame konkurse \xe2\x80\x9eNaujos \xc5\xbdvaig\xc5\xbed\xc4\x97s\xe2\x80\x9c Vernigerod\xc4\x97s mieste Vokietijoje. 2010\xc2\xa0m. gegu\xc5\xbe\xc4\x99 lietuvis i\xc5\xa1kovojo auks\xc4\x85 Maljorkos Palmoje Rotary Klubo organizuotame konkurse \xe2\x80\x9ePalma de Mallorca\xe2\x80\x9c\xc2\xa0\xe2\x80\x93 be piniginio prizo pianistui atiteko ir koncertinis turas solo bei su orkestrais Ispanijoje. T\xc5\xb3 pa\xc4\x8di\xc5\xb3 met\xc5\xb3 rugpj\xc5\xabt\xc4\xaf G. Janu\xc5\xa1evi\xc4\x8diui atiteko ir tarptautinio Ibizos pianist\xc5\xb3 konkurso antroji vieta. 2011\xc2\xa0m. baland\xc4\xaf jis laim\xc4\x97jo tarptautin\xc4\xaf Fryderyko Chopino draugijos pianist\xc5\xb3 konkurs\xc4\x85 Hanoverio mieste Vokietijoje. _NEWLINE_2012\xc2\xa0m. jis debiutavo \xe2\x80\x9ePalma de Mallorca\xe2\x80\x9c konkurso \xc5\xbeiuri, 2015 m. - tarptautinio Rygos pianist\xc5\xb3 konkurso \xc5\xbeiuri, o nuo 2013\xc2\xa0m. teis\xc4\x97jauja populiariausiame Vokietijos klasikin\xc4\x97s muzikos konkurse \xe2\x80\x9eJugend musiziert\xe2\x80\x9c.\n_START_SECTION_\nKoncertai\n_START_PARAGRAPH_\nPirm\xc4\x85 kart\xc4\x85 su orkestru G. Janu\xc5\xa1evi\xc4\x8dius debiutavo b\xc5\xabdamas penkiolikos met\xc5\xb3. Tada Vilniaus Kongres\xc5\xb3 R\xc5\xabmuose su Lietuvos Valstybiniu Simfoniniu orkestru, diriguojant Vytautui Luko\xc4\x8diui, jis atliko Felikso Mendelsono Capriccio Brillante op.25. Jau po savait\xc4\x97s \xc4\xafvyko Gintaro debiutas Maskvos Konservatorijos Did\xc5\xbeiojoje sal\xc4\x97je. Nuo to laiko pianistas su orkestrais koncertavo daugiau nei 30 kart\xc5\xb3, pasirod\xc4\x97 tokiose \xc5\xbeymiose sal\xc4\x97se, kaip Palau de la M\xc3\xbasica Catalana Barselonoje, Viurcburgo Rezidencijoje, Salle Wilfrid-Pelletier Monrealyje, Sala Mozart Saragosoje, \xe2\x80\x9eEstonia\xe2\x80\x9c Taline ir t. t. _NEWLINE_G. Janu\xc5\xa1evi\xc4\x8diaus solo re\xc4\x8ditaliai vyko Niujorke, Rio de \xc5\xbdaneire, Londone, Romoje, Pary\xc5\xbeiuje, Taline, Maskvoje, Var\xc5\xa1uvoje, Ki\xc5\xa1iniove, Hamamatsu ir kituose miestuose. Jis bendradarbiavo su tokiais dirigentais, kaip Saulius Sondeckis, Juozas Domarkas, Gintaras Rinkevi\xc4\x8dius, Pavel Berman, Jacques Lacombe, Fuat Mansurov, Dmitry Liss, Salvador Brotons ir kt._NEWLINE_G. Janu\xc5\xa1evi\xc4\x8di\xc5\xb3 taip pat da\xc5\xbenai galima sutikti ir \xc4\xafvairiuose kameriniuose projektuose. Tarp jo scenos partneri\xc5\xb3\xc2\xa0\xe2\x80\x93 violon\xc4\x8delininkas Leonidas Gorochovas , akordeoninink\xc4\x97 Elsbeth Moser, smuikininkai Adam Kostecki , Mariusz Patyra , Solenne Paidassi , pianistai Aleksandras Pal\xc4\x97jus , Peter Aidu, Ashley Hribar  bei Marc Pierre Toth , dainininkas Mer\xc5\xabnas Vitulskis.\n_START_SECTION_\nRepertuaras\n_START_PARAGRAPH_\nG. Janu\xc5\xa1evi\xc4\x8dius da\xc5\xbeniausiai atlieka kompozitori\xc5\xb3 romantik\xc5\xb3 k\xc5\xabrinius. Did\xc5\xbei\xc4\x85j\xc4\x85 jo repertuaro dal\xc4\xaf sudaro Sergejaus Rachmaninovo, Modesto Musorgkio ir kt. fortepijoniniai opusai. Taip pat jis gars\xc4\x97ja savo Frederiko Chopino, Ferenco Listo ir Johaneso Brahmso k\xc5\xabrini\xc5\xb3 interpretacijomis. _NEWLINE_Svarbi pianisto repertuaro dalis tenka lietuvi\xc5\xb3 kompozitori\xc5\xb3 k\xc5\xabrybai. Tradici\xc5\xa1kai konkurs\xc5\xb3 laureat\xc5\xb3 koncertuose, Gintaras, pagerbdamas savo \xc5\xa1al\xc4\xaf, skambindavo \xc4\x8ciurlion\xc4\xaf . Jo re\xc4\x8ditali\xc5\xb3 programose taip pat galima i\xc5\xa1girsti Juliaus Andrejevo, Balio Dvariono, Nailios Galiamovos, Rimvydo \xc5\xbdigai\xc4\x8dio bei Vytauto Bacevi\xc4\x8diaus opus\xc5\xb3._NEWLINE_Nuo 2012 met\xc5\xb3 pianistas kuria temines programas, kurias rodo savo kasmetiniuose turuose po pasaul\xc4\xaf. 2012 m. debiutavo programa "Rusi\xc5\xa1ka brangenybi\xc5\xb3 d\xc4\x97\xc5\xbeut\xc4\x97" , 2013 m. - "Rachmaninoff 1913", 2014 m. - "Sapn\xc5\xb3 gaudykl\xc4\x97" , 2015 m. - "Visi Frederiko \xc5\xa0openo valsai" , 2016 m. - "Advento kalendorius: 24 bisai" . Nuo 2015 m. su smuikininke Dalia D\xc4\x97dinskaite ir Gleb Py\xc5\xa1niak pianistas gastroliuoja po pasaul\xc4\xaf su programa "Langas \xc4\xaf Lietuv\xc4\x85" . 2016 m. su airiu klarnetistu Macdara O Seireadain sukurta programa "\xc4\xaesimyl\xc4\x97j\xc4\x99s klarnetas".\n_START_SECTION_\nPedagogin\xc4\x97 veikla\n_START_PARAGRAPH_\nNuo 2009 m. G. Janu\xc5\xa1evi\xc4\x8diaus fortepijono pamokos bei paskaitos buvo rengiamos Japonijoje, Kinijoje, Brazilijoje, Vokietijoje, \xc5\xa0veicarijoje, Ispanijoje, Izraelyje, Rumunijoje, Moldavijoje, Latvijoje ir Lietuvoje. 2015-2016 jis buvo Bir\xc5\xa1tono vasaros men\xc5\xb3 akademijos fortepijono profesorius. 2017 m. \xc4\xafk\xc5\xabr\xc4\x97 \xc5\xbeiemos fortepijono akademij\xc4\x85 "Feuerwerk"  Einbecke ir vasaros festival\xc4\xaf "Klaip\xc4\x97da Piano Masters"  bei tapo j\xc5\xb3 meno vadovu bei fortepijono d\xc4\x97stytoju.\n_START_SECTION_\nKita veikla\n_START_PARAGRAPH_\nG. Janu\xc5\xa1evi\xc4\x8dius gyvena Vokietijos mieste Hanoveryje. 2008 m. jis suk\xc5\xabr\xc4\x97 koncert\xc5\xb3 serij\xc4\x85 \xe2\x80\x9ePlathner\xe2\x80\x99s Eleven\xe2\x80\x9c ir jai vadovavo iki 2015 m. Nuo 2014 m. - koncert\xc5\xb3 sal\xc4\x97s \xe2\x80\x9eTangobr\xc3\xbccke\xe2\x80\x9c  bei muzikinio konkurso \xe2\x80\x9eDie Hannoversche B\xc3\xb6rse f\xc3\xbcr Musiktalente\xe2\x80\x9c  meno vadovas. 2015 m. \xc4\xafk\xc5\xabr\xc4\x97 pianist\xc5\xb3 konkurs\xc4\x85 "Einbecker Klavierfr\xc3\xbchling", kuriam vadovauja iki \xc5\xa1iol.'